Klasse word hervat by TuksArgieffoto Klasse is Maandag by die Universiteit van Pretoria (Tuks) se Hatfield- en Groenkloof-kampusse hervat onder swaar polisieteenwoordigheid en streng toegangsbeheer. “Die universiteit is amptelik weer oop en ons kan sien dat studente inkom. Die kampusse is onder streng voorwaardes heropen. Studente moet ŉ geldige studentekaart hê, veiligheid is verskerp en die polisie is sedert Maandagoggend teenwoordig,” het Thabo Shingange, die waarnemende studenteraad se president, by die Hatfield-kampus gesê. “Die studenteraad monitor die situasie sedert vanoggend en ons kan bevestig dat dit vreedsaam is. Die studenteraad het later vandag ŉ vergadering met die universiteitsbestuur om die pad vorentoe te bespreek asook hoe plofbare kwessies vreedsaam gehanteer kan word.” Shingange het egter gesê baie studente is glo bekommerd oor die swaar polisieteenwoordigheid op die kampus. Verskeie polisievoertuie en ŉ Njalavoertuig was naby die hoofingang van die Hatfield-kampus geparkeer. Die universiteit moes verlede week noodgedwonge saam met ander universiteite landwyd bedrywighede opskort ná ŉ vlaag van gewelddadige studentebetogings.